Wenzel I. vu Lëtzebuerg
De Wenzel I. vu Lëtzebuerg, gebuer den 28. Januar 1337 zu Prag a gestuerwen den 8. Dezember 1383 an der Stad Lëtzebuerg, war Herzog vu Lëtzebuerg, Brabant a Limburg.

Hie war de jéngste Jong vum Jang de Blannen, Kinnek vu Béimen. 1353 krut hie vu sengem Hallefbruder Karel I. d'Grofschaft Lëtzebuerg mat hiren "Annexen" (an der Haaptsaach d'Maarkgrofschaft Arel an d'Grofschaften Durbuy a La Roche) als "Herzogtum" iwwerdroen. Hie war domat den éischten Herzog vu Lëtzebuerg. 1364 konnt de Wenzel I. d'Grofschaft Chiny, mat ë. a. der Abtei vun Orval, opkafen an nieft sengem Herzogtum weiderféieren.

Am Mäerz 1354 huet hie sech mat der Jeanne vu Brabant bestuet, der eelster Duechter vum Jean III., Herzog vu Brabant a vu Limburg, a gouf d'Joer drop, de 5. Dezember 1355, och an deenen Herzogtemer als Herzog unerkannt, nodeem e garantéiert hat, datt en déi lokal Privileegie weider respektéiere géif.

Hien ass ouni Kanner gestuerwen, a sou huet säin Neveu, de Wenzel II., de Lëtzebuerger Troun iwwerholl.

Seng lescht Rou huet hien an der fréierer Abteikierch vun Orval fonnt.

Um Spaweck 

Grofe vu Lëtzebuerg
Haus Limburg-Lëtzebuerg
Herzoge vu Lëtzebuerg
Herzoge vu Limburg
Herzoge vu Brabant
Gebuer 1337
Gestuerwen 1383